Afrikaanse bydraes versoek | News24
Afrikaanse bydraes versoek
EK verneem dat u koerantjie beplan om ‘n bladsy in elke uitgawe aan Afrikaanse artikels en berigte te wy. Dan is dit nou seker in die haak as ek ‘n beroep doen op die Afrikaanssprekers in ons kontrei om die plan te omhels en bydraes in te stuur.
Om mee te vertrek sluit ek hierby ‘n gedig (in) wat die wel en wee van my dogter en haar kinders se hond in versvorm vertel.
Sy naam was Baron
Wat ‘n opgewondenheid in die Van Zyl’s huis
kort na sy geboorte het hy na ons verhuis.
‘n Bondeltjie plesier, is hy ‘n Boerboelseun?
Beslis ja, opreg-geteelde Boerboelseun.
Ons kinders se grootword maatjie word hy,
en saam-saam met hulle het hy gedy.
Amper te gou word hy groot, maar steeds getrou
is hy daar om ons veilig te hou.
Maar sy onverskrokkenheid het ‘n draai
toe ‘n taxi hom eendag byna afmaai.
Sy beserings aan dapper lyf so erg
dat dit ‘n ysterpen in sy been verg.
Desnieteenstaande was hy die koning
en met die eva’s geslag ‘n doring.
Daar loop menige Barontjies rond,
elkeen van hulle ‘n opregte hond.
Sy gebied het hy altyd goed bewaak,
en met enige indringer slaags geraak.
Selfs die taaie ratels kon hy afknou,
en hul die ontmoeting met hom berou.
‘n Ystervark is ‘n heel ander saak,
aan stekerige goed moet jy nie raak.
‘n Pen van een vark tref hom in die bos,
en dit het hom waarlik sy oog gekos.
Soos kinders maar is, het hulle gelag,
toe hy die hospitaal uit is die dag,
met ‘n oogklap aan soos ‘n seerower.
Sy dapperheid het ons steeds betower.
Spoegkobra het ‘n toets sleg gedop.
Hy mik vir sy oog maar tref net sy kop.
Voor die agterdeur het hy mos die slang
gewys, eenoog en al, is hy nie bang.
Maar die jare het vir hom aangestap.
‘n Vlakvark het hom seer gekap.
Nie eers dit het hom van stryk gebring
om steeds ‘n anker te wees in ons kring.
Hy kom eendag, onverwags, uit sy kamp
net om getref te word deur ‘n ramp
buffels het om die swembad vergader.
En een stamp hom toe in die water.
Dit was met seer harte toe ons gesin
die onaangename taak moes besin
om ons geliefde se pyn te verlos
wat hom uiteindelik sy lewe sou kos.
- Rita, Johan-Hendrik, Reinhard en Shanel